У часопісе адкрылася новая рубрыка — "Маладому спецыялісту". Спадзяёмся, матэрыялы, што падаюцца ў ёй, дапамогуць вырашыць шэраг праблем, звязаных з прафесійнай адаптацыяй маладога настаўніка, і знойдуць станоўчы водгук у шырокага кола педагогаў. Ужо на працягу пяці гадоў мы вядзём рубрыку "Адрасы перадавога вопыту" і амаль штомесячна сустракаемся з творчымі высокапрафесійнымі калектывамі. Сёлета багатым вопытам дзяліліся СШ № 69 г. Гомеля, СШ № 25 г. Брэста, гімназія № 1 г. Слуцка, СШ № 3 г. Слоніма, гімназія г. Быхава. Мы пазнаёміліся таксама з педагогамі СШ № 111 г. Мінска і Далжанскай СШ Віцебскага раёна. Сваім багатым педагагічным вопытам яны падзеляцца з чытачамі ў першым паўгоддзі 2016 г. У гэтым нумары, па добрай традыцыі напрыканцы года, прадстаўляем вам нашых неардынарных аўтараў, якія атрымліваюць сертыфікаты за плённае супрацоўніцтва з рэдакцыяй часопіса.